《送杜安行东上》
宋代·郭印

忆初谋食广汉城，同时偶得三益友。
心将金石许平生，但笑纷纷翻覆手。
人言兄弟性稍异，朝暮追随祗诗酒。
而今星散各参辰，空馀孤月照窗牖。
少城咫尺有张侯，素书频得问安否。
蒲节三月不厮见，梦绕锦屏山下走。
更怜吾子别经年，幽怀郁郁无由剖。
况兹来书又东去，万里严风吹马首。
朝廷多事正求言，自负应云舌在口。
力陈时策瘳邦国，肯与寒儒较先后。
男儿立志岂寻常，要使高名齐北斗。
一科一第奚足道，富贵浮云非我有。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。